Vuokraväen välityksessä hurja kasvuspurtti - Taloussanomat - Ilta-Sanomat
Vuokraväen välityksessä hurja kasvuspurtti
Johanna Kapri on henkilöstövuokrausyritys Manpowerin palkkalistoilla, vaikka tekee töitä Euroopan Unionin infopisteessä. Manpowerin toimitusjohtaja Fredrik Karlsson toi Kaprille uuden kahvimukin. Oikeasti he tapaavat vain harvoin,
Julkaistu: 19.8.2006 6:00
Työ- ja henkilöstövälitysbismes kasvaa rytinällä. Viime vuonna kasvua oli ennätykselliset 35 prosenttia. Se on voimakkaimmin kasvava palveluala Suomessa.Kasvupyrähdyksestä vastaavat pitkälti vuokratyövoimamarkkinoiden kymmenen suurinta yritystä. Kaikista yrityksistä noin 65 prosenttia kasvatti liikevaihtoaan viime vuonna.Muun muassa asiakaspalveluun, taloushallintoon ja ict-alalle työntekijöitä välittävän Manpowerin liikevaihto paisui 80 prosenttia 60 miljoonaan euroon.- Tämän vuoden liikevaihdon ennusteemme on 80 miljoonaa eli luvassa on 30 prosentin kasvu, Manpowerin toimitusjohtaja Fredrik Karlsson arvioi.Toimistotöihin, it-alalle ja teollisuuteen työntekijöitä välittävällä Adeccolla pyyhkii myös mukavasti.- Liikevaihtomme kasvoi viime vuonna 52 prosenttia lähes 40 miljoonaan euroon, viestintäpäällikkö Hanna Nyrönen kertoo.Koko alan liikevaihto oli viime vuonna noin 650 miljoonaa euroa. Henkilöstövuokrausbisnes kasvaa, kun eri yritykset ulkoistavat ydinliiketoimintansa rönsyjä ja käyttävät vuokratyövoimaa projektiluontoisesti suhdanteiden mukaan. Myös henkilöstön rekrytointia on ulkoistettu sitä päätyönään tekeville ammattilaisille. Vuokratyövoimaa on perinteisesti hankittu suorittaviin tehtäviin, kuten rakennuksille, hotelli- ja ravintola-alalle, teollisuuteen ja palvelualoille.Henkilöstöpalveluyritysten liiton toimitusjohtajan Merru Tuliaran mukaan tulevaisuudessa alan yritykset välittävät yhä enemmän myös ylempiä toimihenkilöitä. Jo nyt omat henkilöstövälitysyritykset löytyvät muun muassa opettajille ja mainostoimistoväelle.Viime vuonna henkilöstöpalveluala työllisti noin 19 000 ihmistä henkilötyövuosiksi muutettuna. Työtä se tarjosi kaikkiaan 70 000 vuokratyöntekijälle. Henkilöstöpalveluyritysten liiton jäsenten maksama palkkasumma kasvoi viime vuonna 37 prosenttia.Työnvälitysyrityksille voi ennustaa hyviä vuosia jatkossakin, sillä muihin EU-maihin verrattuna vuokratyövoiman käyttö on Suomessa vielä hyvin vähäistä.Vuokrattujen työntekijöiden osuus koko työvoimasta on 0,7 prosenttia, kun esimerkiksi Britanniassa ja Alankomaissa luku lähentelee viittä prosenttia.Kasvun mahdollisuuksia voi löytyä myös julkiselta sektorilta, missä vuokratyövoimaa on vielä vähän. Kunnista vain 13 prosenttia käyttää ulkopuolista työvoimaa. Merru Tuliara uskoo kuntarakenteen uudistuksen avaavan uudet markkinat henkilöstövälitysyrityksille.- Kunnissa työt kasautuvat yksille ja samoille ihmisille. Työuupumusta voisi ehkäistä vuokraamalla sijaisia. Vuokratyövoiman käyttöä voisi kunnissa ajatella silloin, kun joku toiminta ulkoistetaan. Vuokratuista työntekijöistä olisi apua myös rekrytoinnissa.Kaikkiaan 150 jäsenyritystä kuuluu Henkilöstöpalveluyritysten liittoon. Työtä ja henkilöstöä välittäviä yrityksiä on Suomessa kolmisensataa ja alalle on edelleen kova tunku.- Lähes joka toinen viikko liittoon ottaa yhteyttä joku, joka on juuri perustanut henkilöstöpalveluyrityksen. Uusia yrityksiä perustetaan koko ajan, vaikka tämä ei ole mikään helppo bisnes. Ala on erittäin kilpailtu, eikä katepuolella pelata kovin suurilla marginaaleilla, Tuliara sanoo.Vuokratyövoimabisnes on keskittynyt Etelä- ja Varsinais-Suomeen sekä yliopistokaupunkeihin. Tuliaran mukaan sesonkiaikoina myös Lapissa käytetään paljon vuokratyövoimaa.